Winter-wonder#22: die stil plesier van die kaggelvuur | Stillewe
July 14, 2015 July 14, 2015 ~ Jeanne
Aande lank se sit voor die kaggel, met 'n boek in die een hand en 'n glas wyn in die ander, die TV vergete. Die sagte geknetter van die vuur, die welkome hitte wat stadig in die gang af dryf en die res van die huis verhit, stil-stil … wat 'n plesier, wat 'n voorreg. Buiten vir koue naweeksdae brand ons vuurtjie eintlik net saans; so gou soos die son sak en die koue onkeerbaar oor die Kaap neerdaal, so gou word die eerste stukkies hout aangesteek.
Maar soms, soos vandag, wanneer dit darem buitengewoon koud voel, maak ons 'n uitsondering, en dan begin die kaggelvuur reeds vroegdag gesels. Dan roep ek my sonlose studeerkamer vaarwel en skuif met 'n dankbare hart na die woonkamer om daar te gaan werk. Selfs werk voel beter in 'n kaggel se vrolike geselskap.